पटना में प्रेरणा एक दौर में नुक्कड़ नाट्यान्दोलन का नेतृत्व करती थी। 2000 के बाद उसका पतन होना शुरू हुआ और आज वह एक व्यक्ति-केन्द्रित एनजीओ और सत्तापोषित रेपर्टरी बन कर अपने अस्तित्व के लिये जूझ रही है। पटना इप्टा ने बहुत पहले ही नुक्कड़ नाटकों से किनारा कर लिया था और प्रोसीनियम की ओर उसका अधिक झुकाव रहा। सरकारी-गैरसरकारी अनुदान के प्रति आकर्षण के चलते नुक्कड़ नाटक का दामन पटना इप्टा ने बहुत पहले छोड़ दिया। इप्टा की अन्य इकाइयों ने भी धीरे-धीरे नुक्कड़ नाटक को अपनी प्राथमिकताओं की सूची से बाहर कर दिया। अभियान, पटना ने 2003 के बाद पटना में नुक्कड़ नाटक करना शुरू किया, पर जल्दी ही वह भी एक एनजीओ में तब्दील हो गया। पटना के वामपंथी नुक्कड़ नाट्य-दल एक-एक कर सरकारी परियोजनाओं और एनजीओ के प्रोजेक्ट में शामिल हो गये और उनका वैचारिक स्खलन होता गया। ऐसा नहीं है कि अन्य समूहों ने नुक्कड़ नाटक नहीं किया। आज भी बहुतेरे समूह नुक्कड़ नाटक करते हैं, पर उनके काम का कोई राजनैतिक-वैचारिक उद्देश्य नहीं रहा, इसलिये उन्हें स$फदर की परंपरा से जोडऩा गलत होगा। बिहार में फिलहाल रंगनायक, द लेफ्ट थियेटर, बेगूसराय को छोड़ कर संभवत: ऐसा कोई समूह नहीं है, जो नुक्कड़ नाटक को व्यवस्था परिवर्तन का साधन मान कर निरन्तर काम कर रहा हो।